Her er Volkswagen ID. Polo – helt officielt

Volkswagen tager et markant skridt ind i elbilsæraen – og det sker med et navn, de fleste allerede kender. Når konceptet ID. 2all i 2026 ruller ud som serieproduceret bil, vil det ske under navnet ID. Polo. Dermed åbner VW ballet for en helt ny navnestrategi, hvor de gamle klassikere får nyt liv i elektrisk form. Helt som vi allerede havde gættet.

– Vores modelnavne er dybt forankret i folks bevidsthed. De står for kvalitet, design og teknologi. Derfor flytter vi de kendte navne med ind i fremtiden, siger Volkswagens topchef Thomas Schäfer.

At netop Polo får æren af at være først, er ingen tilfældighed. 2026 markerer nemlig 50-års jubilæet for Polo, og VW satser på, at navnet kan trække både nostalgi og troværdighed ind i elbilsegmentet. Ifølge VW’s marketingchef Martin Sander er Polo mere end blot en model:

– Et navn som Polo står for pålidelighed, personlighed og historie. Det vækker følelser – og præcis derfor giver vi nu vores ID.-modeller navne, som folk kan spejle sig i.

En camoufleret udgave af ID. Polo – tidligere kendt som ID.2all.

Verdenspremieren på den fuldt elektriske ID. Polo finder sted i maj 2026. Markedsintroduktionen er planlagt til efteråret næste år og prisen, bekræfter Volkswagen, starter under 25.000 euro (187.000 kroner uden dansk moms). Der kommer to batteristørrelser og tre ydelsesniveauer.

For de køreglade bliver det ikke kun til en elektrisk ID. Polo, men også til en ID. Polo GTI. Den kommer ligeledes i 2026 og skal bringe GTI-arven ind i den elektriske verden. Ifølge VW lover den masser af dynamik og køreglæde – uden at give køb på tilgængelighed.

Flere klassikere på vej

Volkswagen lægger dermed ID.-numrene på hylden for de mindre biler og lader de kendte modelnavne tage over. ID.-betegnelsen bliver stående som præfix, så kunderne nemt kan gennemskue, hvilke biler der er elektriske, og hvilke der stadig kører på benzin eller diesel. På den måde håber VW at gøre modelprogrammet mere overskueligt.

ID. Polo er dog kun begyndelsen. Andre ikoniske VW-navne forventes at følge trop i de kommende år, og allerede ved IAA Mobility i München i september viser Volkswagen et nyt el-SUV-koncept frem, som skal lande som ID. Cross i 2026 – el-alternativet til T-Cross.

VW viste tidligere på ugen denne tegning af bilen, der altså bliver til ID. Cross.

For forbrugerne betyder det, at elbiler ikke længere kun præsenteres som futuristiske nyheder med kryptiske tal, men som kendte og elskede modeller i en ny udgave. Kort sagt: Den elektriske Volkswagen-familie skal både gøres nemmere at forstå – og nemmere at vælge.

Her er Volkswagen ID. Polo – helt officielt