Billig VW ID.2 kommer også som SUV

I disse dage kan man komme helt tæt på den spændende konceptbil Volkswagen ID.2all, der inden for de næste par år bliver til den billige ID.2. En bil, der skal koste under 200.000 kroner. Den har et design, der trækker på gamle VW-dyder og minder i virkeligheden meget om en Polo. Den har da også samme dimensioner, men indvendigt vil den have plads som en Golf.

Bilen er udstillet i Volkswagens City Studio, der ligger på Rådhuspladsen i København. Det er en camoufleret udgave; til gengæld kan man se ind i bilen. Det kunne man ikke, da iNPUT var til præsentation af ID.2all i marts måned.

ID.2 er tænkt som en elbil “til alle”. Og VW har tydeligvis store forhåbninger til den. Ikke alene kommer den i en GTI-udgave – inden da, i 2026, kommer den også som en SUV. Det afslørede tyskerne på X (tidligere Twitter) i forbindelse med at bilen kom til København.

“Første kig på ID.2all SUV, broderen til ID.2all. SUV-udgaven kommer i 2026,” skriver Stepan Rehak, der er design-talsmand for Volkswagen personbiler.

First look at the ID. 2all SUV, the brother of the ID. 2all. The SUV version will arrive in 2026! pic.twitter.com/4SxgTDdH2e
— Stepan Rehak (@StepanRehak) December 14, 2023

Vil du kaste et blik på ID.2all, mens den er i København, skal du besøge City Studio mellem den 16. og den 20. december, hvorefter bilen tager videre på sin turne.

Læs også: VW ID. 2all – Er den både billigere og bedre end ID.3?

ID.2all som GTI-koncept.

Billig VW ID.2 kommer også som SUV